KOMMISSIONENS FORORDNING (EU) Nr. 1327/2014

af 12. december 2014

om ændring af forordning (EF) nr. 1881/2006 for så vidt angår grænseværdier for polycykliske aromatiske hydrocarboner (PAH) i traditionelt røget kød og traditionelt røgede kødprodukter og traditionelt røget fisk og traditionelt røgede fiskevarer

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EØF) nr. 315/93 af 8. februar 1993 om fællesskabsprocedurer for forurenende stoffer i levnedsmidler (1), særlig artikel 2, stk. 3, og

ud fra følgende betragtninger:

I henhold til nævnte forordning skal grænseværdierne for PAH være sikre og så lave, som det med rimelighed er muligt (ALARA-princippet) på grundlag af god fremstillingspraksis og god landbrugs-/fiskeripraksis. Data vedrørende røget fisk og røget kød i 2011 har vist, at der kan opnås lavere grænseværdier. Det var imidlertid nødvendigt i nogle tilfælde at ændre røgemetoder. For røget kød og røgede kødprodukter og røget fisk og røgede fiskevarer blev der derfor indrømmet en overgangsperiode på tre år, før de lavere grænseværdier træder i kraft fra den 1. september 2014.

Det er dog i den seneste tid dokumenteret, at på trods af den bredest mulige anvendelse af god røgningspraksis kan de lavere PAH-niveauer ikke opnås i adskillige medlemsstater i visse tilfælde af traditionelt røget kød og traditionelt røgede kødprodukter og traditionelt røget fisk og traditionelt røgede fiskevarer, eftersom røgningspraksissen i disse tilfælde ikke kan ændres, uden at fødevarens organoleptiske kendetegn ændres betydeligt. Sådanne traditionelt røgede produkter ville følgeligt forsvinde fra markedet, hvilket ville lede til lukningen af mange små og mellemstore virksomheder (SMV'er).

Visse medlemsstater bør derfor gives en undtagelse på tre år fra anvendelsen af de lavere grænseværdier for PAH fra den 1. september 2014 vedrørende lokal produktion og forbrug af traditionelt røget kød og traditionelt røgede kødprodukter og/eller traditionelt røget fisk og traditionelt røgede fiskevarer. De eksisterende gældende grænseværdier bør fortsat gælde for disse røgede produkter. Undtagelsen bør omfatte alt kød og alle kødprodukter og/eller alle fisk og fiskevarer uden at nævne specifikke fødevarer ved navn.

Situationen bør genvurderes inden for tre år fra ikrafttrædelsen af denne forordning på baggrund af alle tilgængelige oplysninger, hvilket kan lede til en mere begrænset og detaljeret liste over røget kød og røgede kødprodukter, røget fisk og røgede fiskevarer, for hvilke en undtagelse for lokal produktion og forbrug så kan udstedes uden tidsbegrænsning.

VEDTAGET DENNE FORORDNING:

Artikel 1

Ændring af forordning (EF) nr. 1881/2006

I artikel 7 i forordning (EF) nr. 1881/2006 indsættes som stk. 6-7:

»6. Uanset artikel 1 kan Irland, Spanien, Kroatien, Cypern, Letland, Polen, Portugal, Rumænien, Slovakiet, Finland, Sverige og Det Forenede Kongerige tillade markedsføring på deres hjemmemarked af traditionelt røget kød og traditionelt røgede kødprodukter, røget på deres område og beregnet til forbrug på deres område, med PAH-niveauer, der er højere end fastsat i punkt 6.1.4 i bilaget, forudsat at disse produkter overholder de grænseværdier, der gjaldt før den 1. september 2014, dvs. 5,0 μg/kg for benzo(a)pyren og 30,0 μg/kg for summen af benzo(a)pyren, benz(a)anthracen, benzo(b)fluoranthen og chrysen.

Disse medlemsstater skal fortsat overvåge tilstedeværelsen af PAH i traditionelt røget kød og traditionelt røgede kødprodukter og skal, hvor det er muligt, oprette programmer til at gennemføre gode røgningspraksisser i den udstrækning, det er økonomisk muligt, og om muligt uden at miste disse produkters typiske organoleptiske kendetegn.

Situationen bør genvurderes inden for tre år fra ikrafttrædelsen af forordningen på baggrund af alle tilgængelige oplysninger med henblik på at fastlægge en liste over røget kød og røgede kødprodukter, for hvilke undtagelsen for lokal produktion og forbrug indrømmes uden tidsbegrænsning.

7. Uanset artikel 1 kan Irland, Letland, Rumænien, Finland, Sverige og Det Forenede Kongerige tillade markedsføring på deres hjemmemarked af traditionelt røget fisk og traditionelt røgede fiskevarer, røget på deres område og beregnet til forbrug på deres område, med PAH-niveauer, der er højere end fastsat i punkt 6.1.5 i bilaget, forudsat at disse røgede produkter overholder de grænseværdier, der gjaldt før den 1. september 2014, dvs. 5,0 μg/kg for benzo(a)pyren og 30,0 μg/kg for summen af benzo(a)pyren, benz(a)anthracen, benzo(b)fluoranthen og chrysen.

Disse medlemsstater skal fortsat overvåge tilstedeværelsen af PAH i traditionelt røget fisk og traditionelt røgede fiskevarer og skal, hvor det er muligt, oprette programmer til at gennemføre gode røgningspraksisser i den udstrækning, det er økonomisk muligt, og om muligt uden at miste disse produkters typiske organoleptiske kendetegn.

Situationen bør genvurderes inden for tre år fra ikrafttrædelsen af denne forordning på baggrund af alle tilgængelige oplysninger med henblik på at fastlægge en liste over røget fisk og røgede fiskevarer, for hvilke undtagelsen for lokal produktion og forbrug indrømmes uden tidsbegrænsning.«